Skiltene langs motorvejen på E39 plejer kun at have én funktion: At vise vej. Men for nylig blev de også til skydeskiver for ukendte gerningsmænd, der plaffede dem ned på deres tur fra Hjørring og sydpå. Fem kilometer fra Vrå er skiltene fyldt med skudhuller. Det samme gælder for skiltet længere fremme - en kilometer fra afkørslen. - Vi har en formodning om, at skuddene er affyret med et haglgevær, og at det er foregået på et tidspunkt, hvor der ikke var så mange biler på motorvejen, oplyser politikommissær Lars Jensen fra Nordjyllands Politi i Hjørring. De 24 skud er afgivet på skilte, der alle ligger mellem afkørsel tre og fem på E39 i sydgående retning. Mistænker ikke bander Selv om skuddene kun er gået ud over skilte og ikke mennesker, ser Nordjyllands Politi alligevel med stor alvor på hændelsen. - Haglgeværer hører ikke hjemme på motorvejen. For selvom skuddene formentlig ikke har været til fare for nogen - for det er kun gisninger - så er det en alvorlig sag, siger Lars Jensen. Politikommissæren mistænker ikke, at skuddene er en del af den bandeaktivitet, der er foregået flere gange i Nordjylland den seneste tid. - Nej, vi tænker slet ikke i dén retning - både fordi der er skudt med haglgevær og så på motorvejen. Det er ikke de steder, banderne plejer slå til, fortæller Lars Jensen. Bekymrede naboer Få kilometer fra et af gerningsstederne i udkanten af Vrå bor Thomas Thomsen med sin familie. Han er fortørnet over, at ukendte gerningsmænd kan få sig til at skyde frit så tæt på andres huse. - Det er noget træls noget, for hvad bliver det næste så? Skuddene kunne lige så godt have ramt en traktor, siger han. Thomas Thomsen er ikke i tvivl om, hvad han gerne ser, der kommer til at ske. - Dem skal vi have stoppet på en eller anden måde. Vi skal ikke have dem til at rende rundt, siger han. Familien er selv blevet mere opmærksomme på, hvad der sker i nabolaget, men de er ikke som sådan utrygge. Hjælp politiet Politiet har endnu ikke modtaget henvendelser omkring skudhullerne, og det var da også betjentene i den lokale Hjørring-afdeling, der selv opdagede dem. Her er teorien, at skiltene er blevet beskudt mellem 1. og 13. august. Politiet hører gerne fra borgere, der har set eller hørt noget - på telefon 114. - Umiddelbart virker det ikke til, nogen har bemærket noget, men vi vil gerne have tip, der kan lede os på vej, lyder opfordringen fra politikommissær Lars Jensen fra Nordjyllands Politi i Hjørring. Vejdirektoratet skal nu udskifte de ødelagte vejskilte. VIDEO: Her er de 24 skudhuller:

Referat:
Nordjyllands Politi i Hjørring er på bar bund - man håber, nogen har set eller hørt noget.